Databreuk: Verdagte geïdentifiseer(Foto: Michael Geiger) Die kredietburo Experian South Africa sê hy het reeds ŉ “indiwidu in Suid-Afrika” geïdentifiseer nadat persoonlike inligting van tot soveel as 24 miljoen Suid-Afrikaners en 793 748 sake-entiteite uitgelek het. Experian sê die persoon het voorgegee dat hy ŉ egte kliënt verteenwoordig en het op bedrieglike wyse dienste by Experian aangevra. “Die dienste behels die vrystel van inligting wat in die gewone verloop van sake beskikbaar gestel word, of algemeen beskikbaar is. “Ons kan bevestig dat geen inligting oor verbruikers se krediet of hul finansiële inligting bekom is nie en dat geen data vir bedrieglike doeleindes aangewend is nie. Ons ondersoek wys ook dat die verdagte die data wou gebruik om bemarkingsleidrade te skep om versekering en ander kredietverwante dienste aan te bied,” lui Experian se verklaring. Miljoene Suid-Afrikaners se inligting is geraak. (Foto: Maroela Media) Volgens die maatskappy is die verdagte geïdentifiseer en ŉ bevel is reeds verkry wat daartoe gelei het dat op die persoon se rekenaarhardeware beslag gelê is. Die data wat bekom is, is ook beveilig en toe uitgewis. “Die regsproses duur voort en in dié verband werk ons saam met wetstoepassers en die betrokke owerhede.” Ferdie Pieterse, uitvoerende hoof van Experian Africa, het diegene wat deur die databreuk geraak is, vir die ongerief om verskoning gevra. “Ons prioriteit is om verbruikers en sakeondernemings in Suid-Afrika te ondersteun. As ŉ voorsorgmaatreël raai ons enigiemand wat bekommerd is aan om hul kredietverslag gereeld na te gaan. Jy kan dit doen by www.mycreditcheck.co.za waar jy lewenslank gratis toegang tot jou persoonlike kredietrekord kan kry,” het Pieterse gesê. FNB het Woensdag bevestig hy werk saam met die Suid-Afrikaanse Bankrisiko-inligtingsentrum (Sabric), wetstoepassers en regulatoriese owerhede om enige moontlike gevare vir sy kliënte weens die databreuk te verminder. “Kliënte word aangeraai om ekstra waaksaam te wees en ons voorgestelde sekuriteitsmaatreëls te volg,” het FNB gesê. Die bank het gesê hy is direk in verbinding met kliënte wat moontlik geraak is en dat die beskerming van sy kliënte se bankinligting sy grootste prioriteit is. Piet Swanepoel, hoofrisikobeampte by African Bank, het gesê wat van belang is, is dat bedrieërs nie toegang tot enige van die bank se kliënte se bankbesonderhede kon kry nie. “Ons het ieder geval ons veiligheidsmaatreëls verskerp om ons kliënte te beskerm. Kliënte moet egter steeds bedag wees daarop dat bedrieërs ŉ bankamptenaar kan namaak en voorgee om van die bank te wees omdat hulle die ID-nommers en selfoonnommers ken,” het hy gesê.